Afg‘oniston g‘arbidagi Hirot shahrida hukumatga qarshi ko‘p ming sonli norozilik aksiyasi bo‘lib o‘tdi. Aktsiya mamlakatdagi xavfsizlik sohasi bilan bog‘liq muammolarga bag‘ishlandi. Shahar markazida yig‘ilgan aksiya ishtirokchilari kecha masjidga uyushtirilgan hujum oqibatida halok bo‘lganlar fotosuratlarini qo‘llarida tutib olishgan. Shuningdek, kishilar “Hayot xavfsiz bo‘lishini talab qilamiz!”, “Yashashni istaymiz”, “Terrorchilarga o‘lim!” deya hayqirishgan. Hirot shahar kengashi rahbari Kamron Alizoiyning ta’kidlashicha, shahardagi xavfsizlik bilan bog‘liq vaziyat kun sayin og‘irlashib bormoqda. “Hukumat kerakli choralarni ko‘rmayapti, fuqarolar esa har kuni o‘lim bilan yuzma-yuz kelishmoqda”, - dedi Alizoiy. Uning so‘zlariga ko‘ra, Hirot aholisi birinchi navbatda xavfsizlik tuzilmalari rahbarlarining iste’fosini talab qilmoqda.